**გაუთანაბრდეს კერძო სკოლის მოსწავლის ვაუჩერი საჯარო სკოლის მოსწავლის ვაუჩერს - საკანონმდებლო წინადადება**

სახელმწიფო აუდიტის მიერ გამოქვეყნებული ანგარიშის შემდეგ, სადაც სკოლების დაფინანსების დღეს არსებული მოდელი გაკრიტიკებულია, საქართველოს პარლამენტის განათლების, მეცნიერებისა და ახალგაზრდულ საქმეთა კომიტეტს მოსწავლის ვაუჩერული დაფინანსების საკითხზე საკანონმდებლო წინადადებით მიმართავს განათლების დამცველთა ასოციაცია და საკანონმდებლო ორგანოს კონკრეტულ რეკომენდაციებს სთავაზობს.

როგორც ორგანიზაციის თავმჯდომარე ამბობს, მათ წინადადებაში ორი მთავარი საკითხის გადაჭრის გზაა წარმოდგენილი.

„როგორც იცით, მასწავლებელთა სტატუსის დანამატები გაიცემა როგორც დანამატი და ერთი მოთხოვნა სწორედ ეს არის, რომ ეს დანამატები ჩვეულებრივ ხელფასში იყოს მოქცეული, ანუ ხელფასად გაიცეს და მეორეს მხრივ, ვაუჩერი, როგორც კერძო, ისე საჯარო სკოლას ერთნაირი ჰქონდეს - გაუთანაბრდეს კერძო სკოლის მოსწავლის ვაუჩერი საჯარო სკოლის მოსწავლის ვაუჩერს და ამით აღმოიფხვრას დისკრიმინაცია“, - განუცხადა EDU.ARIS.GE-ს დავით ფერაძემ.

სახელმწიფო აუდიტი მიიჩნევს, რომ ვაუჩერული დაფინანსების მოდელის და მასში ინტეგრირებული კომპონენტების ფარგლებში მისაღწევი მიზანი არ არის ნათლად გაწერილი, ხოლო დადგენილი საბაზისო თანხისა და დამატებითი კრიტერიუმების ოდენობის განსაზღვრის შესაბამისი კალკულაციის საფუძვლები არ ემყარება კონკრეტულ ინდიკატორებს. ამასთან, სამინისტროს მიერ არ არის გამოკვლეული, ვაუჩერული დაფინანსების მოდელის არსებული ინდიკატორები რამდენად პასუხობს სკოლებისა და მოსწავლეების საჭიროებებს და აღნიშნულ პირობებში იზრდება ფინანსური რესურსის არაეფექტიანად განკარგვის რისკები. აუდიტი ეხება კერძო სკოლების დაფინანსების არსებულ მოდელსაც და ხარვეზებს იქაც ხედავს.

განათლების დამცველთა ასოციაცია კი აცხადებს, რომ ის, რაც სახელმწიფო აუდიტის დასკვნაში წერია, მათ არაერთხელ წამოჭრეს, როგორც მოსაგვარებელი პრობლემა და საკანონმდებლო ინიციატივის ფარგლებშიც მიმართეს პარლამენტის შესაბამის კომიტეტს ჯერ კიდევ გიორგი ამილახვარის თავმჯდომარეობის პერიოდში, თუმცა უარი მიიღეს. ახლა კი სურთ, რომ ახალი რეკომენდაციები შესთავაზონ როგორც საკანონმდებლო, ისე აღმასრულებელ ხელისუფლებას.

**განათლების დამცველთა ასოციაციის საკანონმდებლო წინადადება მოსწავლის ვაუჩერული დაფინანსების საკითხზე**

ზოგადი განათლების მიღებას სახელმწიფო ვაუჩერული სისტემით აფინანსებს. ის განმარტავს, რომ ვაუჩერი არის ფინანსური ინსტრუმენტი, რომელიც განკუთვნილია მოსწავლის მიერ ზოგადი განათლების მიღების დასაფინანსებლად. ზოგადი განათლების შესახებ კანონის მესამე თავის 22-ე მუხლის 2 და 3 პუნქტები კიდევ უფრო აზუსტებს, რომ ზოგადსაგანმანათლებლო დაწესებულებაში სწავლებას ერთ მოსწავლეზე გათვლილი ფინანსური ნორმატივის შესაბამისი ვაუჩერით აფინანსებს სახელმწიფო. რას ნიშნავს ეს? იმას, რომ ყველა ის მომსახურეობითი პაკეტი (სწავლება, უსაფრთხოება, ინვენტარი, სისუფთავე, წესრიგი და ა.შ.), რაც მოსწავლის სწავლებას ემსახურება, დამოკიდებულია სწორედ ამ ვაუჩერზე. და რადგან კანონი ცალსახად განსაზღვრავს ამას, შესაბამისად, ყველა დანარჩენი ნორმატიული აქტი უნდა გამომდინარეობდეს სწორედ მისგან, ამ კანონიდან.

დაფინანსებაზე დადგენილი ნორმატიული აქტები კი კანონს ეწინააღმდეგება.

ის გამოცემული აქვს საქართველოს განათლების, მეცნიერების, კულტურისა და სპორტის მინისტრს: ბრძანება (125/ნ) საჯარო სკოლების მასწავლებელთა შრომის ანაზღაურების მინიმალური ოდენობისა და პირობების დადგენის თაობაზე. მასწავლებლების სახელფასო ანაზღაურების დეტალებს, სწორედ ეს ნორმატიული აქტი არეგულირებს, მაგრამ მთელი რიგი რეგულაციები სცდება ზოგადი განათლების კანონის მოთხოვნებს. ბრძანების მიხედვით, განსაზღვრული არის მასწავლებლის ე.წ. საბაზო ხელფასი. საბაზო ხელფასი გაიცემა სწორედ მოსწავლის ვაუჩერიდან. თუმცა რეალობაში გვაქვს დაფინანსების „დუალური სისტემა“. რაც ასევე ეწინააღმდეგება კანონს. ეს გახლავთ ე.წ. სასტატუსო დანამატი, რომელიც ვაუჩერზე არაა დამოკიდებული. ანუ, მასწავლებლის საბაზო ხელფასი ფინანსდება ვაუჩერიდან, სტატუსის დანამატებს კი გასცემს უშუალოდ მთავრობა იმის მიხედვით, თუ რა რაოდენობის უფროსი, წამყვანი ან მენტორი მასწავლებელი ჰყავს სკოლას.

**ხარვეზის გასწორების რეკომენდაცია:** სანამ დაფინანსების ვაუჩერული სისტემა ძალაშია, დაფინანსების ცენტრიდანულობა (პროგრამული, სასტატუსო) მთლიანად უნდა გაუქმდეს, ეს თანხა უნდა დაემატოს ვაუჩერს, რითაც კანონით გათვალისწინებული ფინანსური ინსტრუმენტის მოცულობა გაიზარდება და ხელფასიან-დანამატიანად მხოლოდ ვაუჩერიდან დაფინანსდება პედაგოგი.

კანონსაწინააღმდეგოა მთავრობის 2015 წლის დადგენილებით ერთ მოსწავლეზე გათვლილი ფინანსური ნორმატივისა და მისი შესაბამისი სტანდარტული ვაუჩერის ოდენობის დიფერენციაციაც. ამ დიფერენციაციით დარღვეულია საქართველოს კონსტიტუციით გათვალისწინებული თანასწორობის (მუხლი 11) და განათლების (მუხლი 27) უფლებები; ზოგადი განათლების კანონით გათვალისწინებული ზოგადი განათლების ხელმისაწვდომობის (მუხლი 7.) და ზოგადი განათლების მიღების (მუხლი 9-1,2) უფლებები.

2015 წლის აღნიშნული დადგენილებით შემოიღეს კოეფიციენტი, რომლითაც სტანდარტული ვაუჩერის ოდენობა სხვადასხვანაირი გახდა ქართული, არაქართული და მაღალმთიან რეგიონში მდებარე სკოლებისთვის. მაგრამ, ამაში პოზიტირობაც შეიძლება დავინახოთ, რომ არა უფრო მეტი დიფერენციაცია, რომელიც დამოკიდებულია იმაზე, თუ რომელ კლასში სწავლობს მოსწავლე. ანუ, პირველიდან მერვე კლასამდე მოსწავლე სხვა ოდენობით ფინანსდება, ხოლო, მერვედან მეთორმეტე კლასელი – გაზრდილი ოდენობით. აქაც შეგვიძლია მოვუძებნოთ გამართლება კანონთან წინააღმდეგობას. კერძოდ, ის, რომ დაბალ კლასებში უფრო ცოტა საგნებს სწავლობენ, ვიდრე – მაღალ კლასებში (თუმცა, ცოტა საგანი სულაც არ ნიშნავს მომსახურების შემცირებულ პაკეტს), მაგრამ ლოგიკას ცდება ვაუჩერის ოდენობის მერყეობა საჯარო სკოლის მოსწავლეთა საერთო რაოდენობის მიხედვით:

მეცხრედან მეთორმეტე კლასის ჩათვლით სხვაგვარი დიფერენციაციაა. ასევე სხვაგვარი ოდენობაა არაქართულენოვან და მაღალმთიან ზონებში. კარგად შესამჩნევია, რომ მრავალკონტიგენტიან სკოლებში მოსწავლეთა ვაუჩერის ოდენობა იკლებს მოსწავლეთა საერთო რაოდენობის ზრდასთან ერთად. რაც ამგვარ სკოლებს აიძულებს ჰქონდეთ მცირე რაოდენობის პარალელური, მაგრამ მრავალმოსწავლიანი კლასები და რაც, ცხადია, აისახება საბოლოო შედეგებზე, ხოლო მოსწავლეთა უფლებები, რომელიც ზემოთ ვახსენეთ ირღვევა.

თუ მოსწავლე გადაწყვეტს ე.წ. კერძო სკოლაში სწავლას, კიდევ უფრო დისკრიმინაციულ შემთხვევასთან გვაქვს საქმე. თუ საჯარო სკოლის შემთხვევაში მოსწავლის დიფერენცირებული დაფინანსების გამო ყველაზე დაბალი ვაუჩერი 500 ლარის, ხოლო ყველაზე მაღალი კი - 700 ლარის დიაპაზონშია, კერძო სკოლის მოსწავლესთან სახელმწიფო ამ დიფერენცირებასაც აღარ მიმართავს და ყველას ერთნაირად აძლევს 300 ლარს. გავიხსენოთ საქართველოს კონსტიტუციისა და ზოგადი განათლების შესახებ კანონების ის მუხლები, რომელიც უკვე მოვიხმე: საქართველოს კონსტიტუცია (მუხლები 11, 27) და კანონი ზოგადი განათლების შესახებ (მუხლები 7, 9 -1,2.). აქაც, როგორც ჩანს, სახელმწიფოს, და სხვათა შორის, ზოგიერთ პოლიტიკურ პარტიად წოდებულ სუბიექტებსაც ასეთი არგუმენტი აქვთ: რადგან მოსწავლე გადაწყვეტს, რომ კერძო სკოლაში ისწავლოს, ის რატომ უნდა დააფინანსოს სახელმწიფომ. მაგრამ ეს მიდგომა არათუ ამართლებს, არამედ უფრო აძლიერებს კანონდარღვევას, რადგან მოსწავლეს ართმევს უფლებას – თავად აირჩიოს სასურველი სასწავლებელი სტანდარტული ვაუჩერით და სურვილის შემთხვევაში გადაიხადოს დამატებითი მომსახურების პაკეტშიც.

რაც მთავარია, დაფინანსების დიფერენცირებული მიდგომა არანაირ კავშირში არაა თანხების დაზოგვასთან. როდესაც პარალამენტი სახელმწიფო ბიუჯეტს იღებს, განათლებისთვის გამოყოფილ „ფინანსურ კვოტაში“, შეუძლებელია მან გაითვალისწინოს ამგვარი დიფერენციაცია. შეუძლებელია, საკანონმდებლო ორგანომ განსაზღვროს, საბიუჯეტო წლის განმავლობაში, როგორი იქნება მოსწავლეთა მობილობა, საჯაროდან კერძოში და მცირეკონტიგენტიანიდან – მრავალკონტიგენტიან სკოლებში გადასვლის (და პირიქით) დინამიკა. პარლამენტი ამ ფაქტორების გაუთვალისწინებლად იღებს ერთიან ბიუჯეტს.

**ამ კანონსაწინააღმდეგო ნორმატივის გასწორება**:

საჯარო თუ კერძო სკოლის ყველა მოსწავლეთა ვაუჩერი უნდა იყოს სატანდარტულად თანაბარი.

„დუალიზმის მოხსნისა“ და მხოლოდ ვაუჩერული დაფინანსები შემთხვევაში, სტატუსის ანაზღაურება უნდა გაიცემოდეს არა დანამატის, არამედ ერთიანი ხელფასის სახით და მასაც უნდა ჰქონდეს შესაბამისი კოეფიციენტი მინიჭებული. ამ ეტაპზე არსებობს განათლების დონეების, აკადემიური ხარისხის და სამუშაო სტაჟის კოეფიციენტები (მაგ: დოქტორისა და მასთან გათანაბრებული აკადემიური ხარისხის კოეფიციენტია – 1,2), რომლითაც გამოითვლება კონკრეტული პედაგოგის სახელფასო ანაზღაურება.

ფინანსური ხარჯვის ეფექტურობა მოიმატებს და აღმოიფხვრება დისკრიმინაციული მიდგომაც, თუ სტატუსის დანამატი პირდაპირ აისახება მასწავლებლის თანამდებობრივ სარგოში კოეფიციენტის სახით. და ნებისმიერი საათობრივი დატვირთვის შემთხვევაში ის პროპორციულად გადანაწილდება.

მართალია, საქართველოში მასწავლებლის ანაზღაურების ოდენობა მინიმალურადაც ვერ უახლოვდება საერთაშორისო სტანდარტებს, მაგრამ ეს რეკომენდაციები ეხება არსებული ანაზღაურების ოდენობას, ვაუჩერის მოცულობის ზრდა კი ავტომატურად გამოიწვევს მასწავლებლის ანაზღაურების ზრდასაც და საჭირო აღარ იქნება დამატებითი ნორმატიული მანიპულაციები და რაც მთავარია, აღარ დაზარალდებიან უკვე სტატუსმოპოვებული პედაგოგები.

ეს რეკომენდაციები შემოგვაქვს არსებული რეალობის გათვალიწინებით. საბოლოოდ, ცხადია, მთლიანად შესაცველია როგორც ანაზღაურების, ისე პედაგოგთა დიფერენციაციის სისტემა, ჩვენი შემოთავაზებული რეკომენდაციები გულისხმობს ფუნდამენტურ ცვლილებებს ხსენებულ ბრძანებაში (№126/ნ) და მოსწავლის ფინანსური ვაუჩერის ოდენობის ზრდას.

გთხოვთ, საჯაროდ განიხილოთ ზემომოცემული საკანონმდებლო წინადადებები და უზრუნველყოთ ჩვენი ორგანიზაციის დასწრება განხილვის პროცესში.

**დათო ფერაძე**

**განათლების დამცველთა ასოციაციის თავმჯდომარე**

**11.03.2024 წ.**